Kommissionens forordning (EF) nr. 1215/2003

af 7. juli 2003

om ændring af forordning (EØF) nr. 344/91 om gennemførelsesbestemmelser til Rådets forordning (EØF) nr. 1186/90 om anvendelse af Fællesskabets handelsklasseskema for slagtekroppe af voksent kvæg

KOMMISSIONEN FOR DE EUROPÆISKE FÆLLESSKABER HAR -

Under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1186/90 af 7. maj 1990 om udvidet anvendelse af Fællesskabets handelsklasseskema for slagtekroppe af voksent kvæg(1), senest ændret ved akten vedrørende Østrigs, Finlands og Sveriges tiltrædelse, særlig artikel 2, og

ud fra følgende betragtninger:

(1) Artikel 1 og 3 i Kommissionens forordning (EØF) nr. 344/91(2), senest ændret ved forordning (EF) nr. 1993/95(3), indeholder gennemførelsesbestemmelser vedrørende klassificering, identificering og kontrol af klassificering af slagtekroppe af voksent kvæg.

(2) Med henblik på godkendelse af alternative metoder i stedet for direkte visuel vurdering af kropsbygning og fedningsgrad kan der indføres automatiseret klassificering, når en sådan er baseret på statistisk afprøvede metoder. Godkendelse af automatiserede klassificeringsmetoder bør betinges af, at visse betingelser og krav er opfyldt, samt af en maksimal tolerance for statistiske fejl ved klassificeringen, som nærmere bør fastsættes.

(3) Virksomheder, der anvender automatiseret klassificering ved bestemmelsen af kropsbygningsklasse og fedningsgrad, bør sørge for, at slagtekropskategorien identificeres i overensstemmelse med artikel 3, stk. 1, i Rådets forordning (EØF) nr. 1208/81 af 28. april 1981 om fastsættelse af Fællesskabets handelsklasseskema for slagtekroppe af voksent kvæg(4), ændret ved forordning (EØF) nr. 1026/91(5). Til identificering af kategorien bør de pågældende virksomheder anvende den ordning, der er omhandlet i afsnit I i Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter(6).

(4) Hvis den automatiserede klassificeringsmetode ikke kan benyttes til klassificering af slagtekroppe som følge af tekniske problemer, bør der tillades en vis fleksibilitet, så klassificeringen og identificeringen af de pågældende slagtekroppe i sådanne tilfælde kan foretages inden afslutningen af slagteprocedurerne den pågældende dag.

(5) Der bør åbnes mulighed for, at der efter godkendelsen kan foretages ændringer af de tekniske specifikationer for den automatiserede klassificeringsmetode med henblik på at opnå en større nøjagtighed. Sådanne ændringer bør dog betinges af myndighedernes forudgående godkendelse, som skal sikre, at ændringerne medfører en større nøjagtighed.

(6) Det er nødvendigt at foreskrive en regelmæssig kontrol på stedet, ved hvilken den automatiserede klassificeringsmetodes nøjagtighed kontrolleres med hensyn til visse aspekter. Hyppigheden af en sådan kontrol bør være særlig stor i den første tolvmånedersperiode, efter at der er meddelt godkendelse.

(7) Forordning (EØF) nr. 344/91 bør ændres i overensstemmelse hermed.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EØF) nr. 344/91 foretages følgende ændringer:

1) I artikel 1 foretages følgende ændringer:

a) Stk. 2 ændres således:

i) Andet led affattes således:

"- på etiketterne anføres ud over de i stk. 1 omhandlede angivelser slagteriets autorisationsnummer, dyrets identifikations- eller slagtenummer, slagtedatoen, slagtekroppens vægt og, hvor det er relevant, at klassificeringen er foretaget ved en automatiseret klassificeringsmetode".

ii) Følgende afsnit indsættes:"Hvis klassificeringen foretages ved en automatiseret klassificeringsmetode, er anvendelsen af etiketter obligatorisk."

b) I stk. 2a indsættes følgende afsnit:"Hvis det ikke er muligt at klassificere slagtekroppe ved den automatiserede klassificeringsmetode, skal sådanne slagtekroppe klassificeres og identificeres inden afslutningen af slagteprocedurerne den pågældende dag."

2) I artikel 3 foretages følgende ændringer:

a) Efter stk. 1 indsættes som stk. 1a, 1b og 1c:

"1a. Medlemsstaterne kan give udstede et bevis, der tillader anvendelse af en automatiseret klassificeringsmetode på deres område eller en del heraf. Tilladelsen skal være betinget af, at de betingelser og mindstekrav for en certificeringstest, der er fastsat i bilag I, opfyldes. Mindst to måneder inden certificeringstestens påbegyndelse sender medlemsstaten Kommissionen de oplysninger, der er nævnt i bilag II, del A. Medlemsstaten udpeger et uafhængigt organ, der skal analysere resultaterne af certificeringstesten. Senest to måneder efter certificeringstestens afslutning sender medlemsstaten Kommissionen de oplysninger, der er nævnt i bilag II, del B.

Hvis der udstedes et bevis, der tillader automatiseret klassificering på grundlag af en certificeringstest, ved hvilken der anvendtes mere end en præsentation af slagtekroppe, må forskellene mellem disse præsentationer ikke føre til forskellige klassificeringsresultater.

Efter at have underrettet Kommissionen kan medlemsstaterne uden certificeringstest udstede et bevis, der tillader anvendelse af en automatiseret klassificeringsmetode på deres område eller en del deraf, hvis der ved et tilsvarende bevis allerede er givet tilladelse til anvendelse af samme automatiserede klassificeringsmetode i en anden del af den pågældende medlemsstat eller i en anden medlemsstat på grundlag af en certificeringstest med slagtekroppe, som med hensyn til kategorier, kropsbygningsklasser og fedningsgrad også anses for at være repræsentative for det voksne kvæg, der slagtes i den pågældende medlemsstat eller den pågældende del deraf.

Klassificering må kun foretages ved hjælp af en automatiseret klassificeringsmetode, hvis præsentationen af slagtekroppe er identisk med den, der anvendtes ved certificeringstesten.

1b. Virksomheder, der foretager klassificering ved hjælp af automatiserede klassificeringsmetoder, skal:

- identificere slagtekropskategorien; de skal i den forbindelse anvende den ordning for identifikation og registrering af kvæg, der er omhandlet i afsnit I i forordning (EF) nr. 1760/2000

- føre daglige kontrolrapporter om anvendelsen af den automatiserede klassificeringsmetode, navnlig med angivelse af eventuelle konstaterede problemer og af de forholdsregler, der om nødvendigt er truffet til afhjælpning heraf.

1c. Ændringer af de tekniske specifikationer for en automatiseret klassificeringsmetode, som er tilladt ved et bevis, må kun foretages, efter at der er indhentet godkendelse fra den pågældende medlemsstats myndigheder, og kun hvis det er godtgjort, at ændringerne vil føre til en større nøjagtighed end den, der er opnået ved certificeringstesten.

Medlemsstaterne skal underrette Kommissionen om alle sådanne ændringer, som de har godkendt."

b) Stk. 2 ændres således:

a) Tredje afsnit affattes således:"I alle autoriserede virksomheder, der foretager klassificering ved hjælp af automatiserede klassificeringsmetoder, skal der i de første 12 måneder, efter at det i stk. 1a omhandlede bevis er blevet udstedt, mindst foretages seks kontroller i hver tremånedersperiode. Derefter skal der i hver tremånedersperiode foretages mindst to kontroller i alle autoriserede virksomheder, der foretager klassificering ved hjælp af automatiserede klassificeringsmetoder. Hver kontrol skal omfatte mindst 40 tilfældigt udvalgte slagtekroppe. Ved kontrollen skal navnlig følgende verificeres:

- slagtekropskategorien

- den automatiserede klassificeringsmetodes nøjagtighed ved hjælp af et system med point og grænser som beskrevet i bilag I, punkt 3

- præsentationen af slagtekroppen

- den daglige kalibrering og alle andre tekniske aspekter ved den automatiserede klassificeringsmetode, som er relevante for sikkerheden for, at den nøjagtighed, der opnås ved den automatiserede klassificering, er mindst lige så stor som den, der opnåedes ved certificeringstesten

- de daglige kontrolrapporter, der er nævnt i stk. 1b.

Hvis kontrolorganet er det samme som det organ, der er ansvarligt for klassificering og identificering af slagtekroppe, eller hvis det ikke henhører under en offentlig myndighed, skal den offentlige myndighed mindst én gang om året fysisk overvåge den i andet og tredje afsnit fastsatte kontrol på de samme betingelser. Den offentlige myndighed underrettes regelmæssigt om resultaterne af kontrolorganets arbejde."

b) Fjerde afsnit, litra b), affattes således:

"b) de i stk. 1 og 1a omhandlede beviser kan inddrages."

3) Bilag I og II til nærværende forordning indsættes som bilag I og II.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. juli 2003.

På Kommissionens vegne

Franz Fischler

Medlem af Kommissionen

(1) EFT L 119 af 11.5.1990, s. 32.

(2) EFT L 41 af 14.2.1991, s. 15.

(3) EFT L 194 af 17.8.1995, s. 7.

(4) EFT L 123 af 7.5.1981, s. 3.

(5) EFT L 106 af 26.4.1991, s. 2.

(6) EFT L 204 af 11.8.2000, s. 1.

BILAG I

"BILAG I

Betingelser og minimumskrav for godkendelse af automatiserede klassificeringsmetoder

1. Den pågældende medlemsstat skal arrangere en certificeringstest med en jury bestående af mindst fem autoriserede eksperter i klassificering af slagtekroppe af voksent kvæg. To jurymedlemmer skal komme fra den medlemsstat, der foretager testen. De øvrige medlemmer skal hver især komme fra en anden medlemsstat. Juryen skal omfatte et ulige antal eksperter. Eksperter fra Kommissionens tjenestegrene og andre medlemsstater kan overvære certificeringstesten som observatører.

Jurymedlemmerne skal arbejde uafhængigt og anonymt.

Den pågældende medlemsstat udpeger en koordinator for certificeringstesten, som:

- ikke må være medlem af juryen

- skal have et tilfredsstillende teknisk kendskab og være helt uafhængig

- skal overvåge, at jurymedlemmerne arbejder uafhængigt og anonymt

- skal indsamle jurymedlemmernes klassificeringsresultater og dem, der opnås ved den automatiserede klassificeringsmetode

- skal under hele certificeringstesten sikre, at ingen af jurymedlemmerne får kendskab til de ved den automatiserede klassificeringsmetode opnåede resultater og vice versa, og at ingen andre interesserede parter får kendskab til resultaterne

- skal validere klassificeringerne for hver enkelt slagtekrop, og koordinatoren kan af objektive grunde, som nærmere skal angives, udelukke bestemte slagtekroppe fra at indgå i den stikprøve, der anvendes ved analysen.

2. I forbindelse med certificeringstesten:

- skal hver klasse for kropsbygning og fedningsgrad opdeles i tre underklasser

- skal der anvendes en stikprøve omfattende mindst 600 validerede slagtekroppe

- må afvisningsprocenten ikke overstige 5 % af de slagtekroppe, der er egnede til klassificering ved den automatiserede klassificeringsmetode.

3. For hver valideret slagtekrop anses medianen af jurymedlemmernes resultater for at være den korrekte klassificering af den pågældende slagtekrop.

Ved vurderingen af den automatiserede klassificeringsmetodes præstation sammenholdes den automatiserede klassificeringsmaskines resultater for hver enkelt valideret slagtekrop med medianen af juryens resultater. Nøjagtigheden af den klassificering, der er foretaget ved den automatiserede klassificeringsmetode, konstateres ved anvendelse af et pointsystem, hvor der tildeles følgende antal point:

>TABELPOSITION>

For at kunne godkendes skal den automatiserede klassificeringsmetode opnå mindst 60 % af det maksimale antal point, såvel for kropsbygning som for fedningsgrad.

Desuden skal den klassificering, der opnås ved den automatiserede klassificeringsmetode, ligge inden for følgende grænser:

>TABELPOSITION>"

BILAG II

"BILAG II

A. Oplysninger, som medlemsstaterne skal sende om afholdelsen af en certificeringstest med henblik på godkendelse af automatiserede klassificeringsmetoder

- de dage, hvor certificeringstesten skal finde sted

- en detaljeret beskrivelse af de slagtekroppe af voksent kvæg, der klassificeres i den pågældende medlemsstat eller den pågældende del deraf

- de statistiske metoder, der anvendes ved udvælgelsen af slagtekroppe, der med hensyn til kategori, kropsbygningsklasse og fedningsgrad skal være repræsentative for det voksne kvæg, der slagtes i den pågældende medlemsstat eller den pågældende del deraf

- navn og adresse på det eller de slagterier, hvor certificeringstesten skal finde sted, og en redegørelse for produktionskæden/produktionskæderne og dens/deres kapacitet, herunder hastighed pr. time

- den eller de præsentationer af slagtekroppe, der skal anvendes ved certificeringstesten

- en beskrivelse af den automatiserede klassificeringsmaskine og dens tekniske funktioner, herunder navnlig de forholdsregler, der skal sikre maskinen mod enhver form for manipulation

- de autoriserede eksperter, den pågældende medlemsstat har udpeget til at deltage i certificeringstesten som medlemmer af juryen

- koordinatoren for certificeringstesten, med bevis for vedkommendes tilfredsstillende tekniske viden og fulde uafhængighed

- navn og adresse på det uafhængige organ, den pågældende medlemsstat har udpeget til at analysere resultaterne af certificeringstesten.

B. Oplysninger, som medlemsstaterne skal sende om resultaterne af en certificeringstest med henblik på godkendelse af automatiserede klassificeringsmetoder

- en kopi af de klassificeringsblanketter, der er udfyldt og underskrevet af jurymedlemmerne og af koordinatoren under certificeringstesten

- en kopi af de klassificeringsresultater, der under certificeringstesten er opnået ved den automatiserede klassificeringsmetode, underskrevet af koordinatoren

- en rapport fra koordinatoren om certificeringstestens gennemførelse, hvad angår de betingelser og minimumskrav, der er fastsat i bilag I

- en kvantitativ analyse efter en metode, som Kommissionen fastlægger, af certificeringstestens resultater med angivelse af klassificeringsresultaterne for hver enkelt klassificør og de resultater, der er opnået ved den automatiserede klassificeringsmetode; de data, der er anvendt ved analysen, forelægges i et elektronisk format, som Kommissionen fastlægger

- den automatiserede klassificeringsmetodes nøjagtighed konstateret i overensstemmelse med bilag I, punkt 3."